﻿ၥ ယီဟၫ့ 1 John 1

1 ဆၧလၧအအီၪဝ့ၫ လၧအခၪ့ထံၭ လၧအၥၫ့ လၧပနါဂၧၫ့ဘၪယူၭ ပဝ့ၫ, လၧပဒၪဘၪ လၧပမ့ၬၥၪ, လၧပယိ ပဝ့ၫ, ဒဲလၧပဖီၪ့ဘၪ လၧပစူၪ ဘၪဆဲၫ့ လၧဆၧမၧၫ့အလူ, 2 (တၭ ဆၧမၧၫ့နီၪ ဖျီၪထၪ့ယူၭ ဒဲဆၧမၧၫ့ အဆိၩအကၠၪ လၧအအီၪဝ့ၫ လၧဖါ အၥိၭ, ဒဲဖျီၪထၪ့ဝ့ၫ လၧပၧၩနီၪ ပဒၪဘၪယူၭတၭ, ပထိးပၥၭတၭ, ပလီၩဘၪ နၥံၪ လီၫ.) 3 ဆၧလၧပဒၪဘၪယူၭ, ဒဲပနါဂၧၫ့ဘၪယူၭနီၪ, ပလီၩဘၪ နၥံၪ, ဘဲၫၥိၭ နၥံၪ မိဖံၭၥိၭလိၬ နၥံၪအၥၭ လၧပၥိၭလီၫ. ပဝ့ၫဒၪယီၩ ပဖံၭၥိၭလိၬပၥၭ လၧဖါ ဒဲအဖိၪခွၫ ယ့ၫၡူၬဎရံၬနီၪလီၫ. 4 ဆၧယီၩလဖၪ ပကွ့ၭန့ နၥံၪ ဘဲၫၥိၭ နၥံၪ အဆၧၥၭထိၬ မိလၧၫ့ထၪ့ဎွ့ၩထၪ့ဝ့ၫလီၫ. 5 တၭ ဆၧလီၩလၩ့လၬလၩ့ လၧပနါဂၧၫ့ဘၪယူၭ လၧအဝ့ၫနီၪ, ပလီၩဘၪထဲၩ့ နၥံၪ မွဲ အယီၩ, ယွၩမွဲ ဆၧဖၩ့ တၭ, ဆၧခံၭ အီၪလၧအဖၧၩ့ နးဆံၭအ့ၬ. 6 ပ အ့ၪစံၭ လၧပဖံၭၥိၭလိၬပၥၭ လၧအဝ့ၫနီၪတၭ, လ့ၩဆၧ လၧဆၧခံၭကျၩနီၪ, မွဲပချဲၩ့ဘျံၭချဲၩ့ဘျၪဆၧတၭ, ပလမၩဘၪ ဆၧအမွဲအတီၩလီၫ. 7 ပ အ့ၪလ့ၩဆၧ လၧဆၧဖၩ့ အကျၩ, ဘဲၫအဝ့ၫလဂၩ အီၪဝ့ၫ လၧဆၧဖၩ့အကျၩ အၥိၭနီၪ, ပဖံၭၥိၭလိၬပၥၭ ဆုၬဆုၬတၭ, မွဲအဖိၪခွၫ ယ့ၫၡူၬဎရံၬ အၥွံၪနီၪ ၥူၫဝၭဆံၫ့ခွံၬပၧၩ လၧပဆၧဒဲၩဘၭ ထီးအလူၬလီၫ. 8 ထီးပ အ့ၪစံၭ လၧပဆၧဒဲၩဘၭ လအီၪဘၪတၭ, မွဲပအၪ့လီၫလၩ့ပၥၭ, ဒဲဆၧမွဲဆၧတီၩ အီၪလၧပဖၧၩ့ အ့ၬ. 9 ပ အ့ၪလီၩလၩ့ ပဆၧဒဲၩဘၭနီၪ, အဝ့ၫဒၪအလူ တီၩဝ့ၫ ဘဲၫၥိၭ အမိမၩဖီၩ့မၩဖျ့ၭ ပဆၧဒဲၩဘၭ, ဒဲၥူၫဝၭဆံၫ့ခွံၬပၧၩ လၧကယဲ ဆၧအၧၩ့ဆၧၥၫ့ ထီးအလူၬ လီၫ. 10 ပ အ့ၪစံၭ လၧပလမၩဘၪ ဆၧဒဲၩဘၭတၭ, မွဲပအီၪက့ၪ အဝ့ၫနီၪ လၧၦချဲၩ့ဘျံၭချဲၩ့ဘျၪဆၧတၭ, အလူအထၫ အီၪလၧပဖၧၩ့အ့ၬ.

ၥ ယီဟၫ့ 1 John 2

1 ယဖိၪဒံၩဖိၪၥၪၥံၪဧ့, ဆၧလဖၪယီၩ ယကွ့ၭန့ နၥံၪ ဘဲၫၥိၭ နၥံၪ ထီးမၩ ဆၧဒဲၩဘၭ လဂ့ၩတၭ, ၦအ့ၪမၩယူၭ ဆၧဒဲၩဘၭ လဂၩဂၩနီၪ, ၦအၪ့ယၫဆၧ နံၫခီၫလဂၩ ချဲၩ့ဆၧ လၧပဂး လၧဖါအအီၪနီၪ, အီၪဝ့ၫ လဂၩတၭ, အဝ့ၫဒၪနီၪမွဲ ဆၧတီၩဆၧလီၩ့ ယ့ၫၡူၬဎရံၬနီၪလီၫ. 2 အဝ့ၫဒၪမွဲ ပဆၧဒဲၩဘၭ ဖီၩ့ဖျ့ၭအလး တၭ, မွဲန့ၫ ပဆၧဒဲၩဘၭ လကၭလၧၩ့, မွဲဂၪ့ခိၪဖိၪ ထီးအလူၬ အဆၧဒဲၩဘၭ အဂးဆ့လီၫ. 3 တၭ ပ အ့ၪထီးန့ဖံၭထၬ အဆၧမၪလူၬလဖၪနီၪ, ပၥ့ၪယၫ လၧပၥ့ၪယၫ အဝ့ၫဒၪ လၧဆၧနီၪ အကၠီၩ့လီၫ. 4 ၦလၧအစံၭဝ့ၫ, ယၥ့ၪယၫ အဝ့ၫနီၪတၭ, လထီးန့ဘၪ ဆၧမၪလူၬနီၪ, မွဲၦလၧအချဲၩ့ဘျံၭချဲၩ့ဘျၪဆၧတၭ, ဆၧမွဲဆၧတီၩ အီၪလၧအဖၧၩ့အ့ၬ. 5 အ့ၪမွဲ ထီးဒၪ ၦလၧအထီးန့ အလူအထၫ လဂၩဂၩနီၪ, ယွၩအဆၧအဲၪဆၧကွံၩ လၧၫ့ထၪ့ဎွ့ၩထၪ့ယူၭ လၧအဖၧၩ့ လၩ့ထံးလၩ့ဆ့ၭယူၭ တၭ, ပၥ့ၪယၫ လၧပအီၪလၧအဖၧၩ့ လၧဆၧနီၪ အကၠီၩ့ လီၫ. 6 ၦလၧအစံၭ အအီၪဂုးခၧၫ့ လၧအဖၧၩ့နီၪ, ဘဲၫ အဝ့ၫဒၪ လ့ၩဆၧ အၥိၭ ကြၨၭလ့ၩဝ့ၫ ဘဲၫနီၪအၥိၭဆ့ လီၫ. 7 ၦၥၭဘီၩ့ၥံၪဧ့, ယလကွ့ၭန့ဘၪ နၥံၪ လၧဆၧမၪလူၬအၥၫ့, အ့ၪမွဲ ဆၧမၪလူၬအလးလံၩ လၧအအီၪ လၧနၥံၪ လၧဖျိၩ့လံၩလံၩနီၪလီၫ. ဆၧမၪလူၬအလးလံၩ နီၪ, မွဲဆၧအလူအထၫ လၧနၥံၪ နါဂၧၫ့ယူၭ လၧဖျိၩ့လံၩလံၩလီၫ. 8 မၩဒီၭလဖၧၫ့ ယကွ့ၭန့နၥံၪ လၧဆၧမၪလူၬအၥၫ့, လၧအမွဲအတီၩ လၧအဝ့ၫဒၪနီၪ အဖၧၩ့, ဒဲလၧနၥံၪ အဖၧၩ့လီၫ. အဂဲးဘဲၫယီၩ ဆၧခံၭနီၪ ဒံၩခွံၬယူၭဝ့ၫယူၭတၭ, ဆၧအဖၩ့ လၩ့ထံးလၩ့ဆ့ၭနီၪ ဖၩ့ထၪ့ဝ့ၫ လီၫ. 9 ၦလၧအစံၭ အအီၪ လၧဆၧဖၩ့အကျၩ, ဒဲမ့ၬလဲၩ အထၧၫ့ဖုဝဲနီၪ, မွဲအအီၪဒံၭ လၧဆၧခံၭကျၩ ခီးဘိၩ့နဲၪ့ယီၩ လီၫ. 10 ၦလၧအအဲၪ ထၧၫ့ဖုဝဲနီၪ, အီၪဂုးခၧၫ့ လၧဆၧဖၩ့ အကျၩတၭ, ဆၧလၩ့ထံၩဖါ အလးအီၪလၧအဖၧၩ့အ့ၬ. 11 အ့ၪမွဲ ၦလၧအမ့ၬလဲၩ အထၧၩ့ဖုဝဲနီၪ အီၪလၧဆၧခံၭကျၩတၭ, လ့ၩဆၧ လၧဆၧခံၭကျၩ နီၪ, မွဲ အလ့ၩဆၧ ခီၫခီၫလဲၪတၭ, လၥ့ၪယၫဘၪ, အဂဲးဘဲၫယီၩ ဆၧခံၭ မၩဘံၭယူၭ အမ့ၬၥၪလီၫ. 12 ဖိၪဒံၩဖိၪၥၪၥံၪဧ့, မွဲနၥံၪ အဆၧဒဲၩဘၭ ဖီၩ့ဖျ့ၭယူၭ လၧအဝ့ၫဒၪ အမံၩ့ အကၠီၩ့တၭ, ယကွ့ၭန့နၥံၪလီၫ. 13 ဖါၥံၪဧ့, မွဲနၥံၪ ၥ့ၪယၫ အဝ့ၫနီၪ လၧအထံၭ လၧအၥၫ့ လံၩလံၩ အကၠီၩ့ တၭ, ယကွ့ၭန့ နၥံၪလီၫ. ဖိၪၥၪခွၫၥံၪဧ့, မွဲနၥံၪ မၩနၧၩ့မၩစၪ ၦအအၧၩ့လဂၩနီၪ အကၠီၩ့, ယကွ့ၭန့ နၥံၪလီၫ. ဖိၪဒံၩဖိၪၥၪၥံၪဧ့, မွဲနၥံၪ ၥ့ၪယၫ ဖါတၭ, ယကွ့ၭန့ယူၭ နၥံၪလီၫ. 14 ဖါၥံၪဧ့ မွဲနၥံၪ ၥ့ၪယၫ အဝ့ၫနီၪ လၧထံၭ လၧၥၫ့လံၩလံၩ အကၠီၩ့နီၪ, ယကွ့ၭန့ယူၭ နၥံၪယူၭ. ဖိၪၥၪခွၫၥံၪဧ့, မွဲနၥံၪ အီၪဆီၪ့အီၪချဲၫ့, ဒဲယွၩအလူအထၫ အီၪဂုးခၧၫ့ လၧနၥံၪ အဖၧၩ့, ဒဲ နၥံၪ မၩနၧၩ့မၩစၪယူၭ ၦအၧၩ့လဂၩနီၪ အကၠီၩ့, ယကွ့ၭန့ယူၭ နၥံၪယူၭ. 15 ဂၪ့ခိၪ ဒဲဆၧအီၪလၧဂၪ့ခိၪချိၫ့နီၪ ထီးအဲၪ လဂ့ၩ, ၦလဂၩဂၩ အ့ၪအဲၪ ဂၪ့ခိၪနီၪ, ဖါအဆၧအဲၪ အီၪလၧအဖၧၩ့အ့ၬ. 16 အဂဲးဘဲၫယီၩ ကယဲ ဆၧအီၪ လၧဂၪ့ခိၪချိၫ့, ပဖံၭပယၪ အဆၧၥၭကွံၩ, ဒဲပမ့ၬၥၪ အဆၧၥၭကွံၩ, ဒဲအယီၩလကၠၪ အဆၧထၪ့ထီၫနီၪ လဘၪဆဲၫ့ဘၪ လၧဖါ, အ့ၪမွဲ အဘၪဆဲၫ့ လၧဂၪ့ခိၪလီၫ. 17 တၭ ဂၪ့ခိၪ ဒဲဂၪ့ခိၪ အဆၧၥၭကွံၩနီၪ, မိဒံၩခွံၬဝ့ၫ, အ့ၪမွဲ ၦမၩ ထီးဒၪ ယွၩအၥၭနီၪ မိအီၪဂုးခၧၫ့ အဆိၩဆိၩအကၠၪကၠၪလီၫ. 18 ဖိၪဒံၩဖိၪၥၪၥံၪဧ့, အထီယီၩ မွဲအထီ လၧခဲၫ့ထုၬ တၭ, ဘဲၫနၥံၪ နါဂၧၫ့ လၧၦထၫ့ဒုၪဒၩဎရံၬ မိအီၪထၪ့ အၥိၭနီၪ, ဘိၩ့နဲၪ့ယီၩ ၦလၧအထၫ့ဒုၪဒၩ ဎရံၬလဖၪ အီၪဝ့ၫ အၪဂၩလီၫ. မၩအၥၭဘဲၫနီၪတၭ, ပၥ့ၪယၫမွဲ အထီ လၧခဲၫ့ထုၬ ဘၪဝ့ၫလီၫ. 19 အဝ့ၫၥံၪနီၪ စဲၪ့ထၪ့ခွံၬဝ့ၫ လၧပကျၩ လါနၫ့ဘိၩ, မွဲအဘၪဆဲၫ့ လၧပၧၩအ့ၬ. အဂဲးဘဲၫယီၩ အ့ၪဘၪဆဲၫ့ လၧပၧၩတၭ, မွဲအမိအီၪဂုးခၧၫ့ဝ့ၫ လၧပၥိၭ လီၫ. မွဲလါနၫ့ဘိၩ, အဝ့ၫၥံၪ စဲၪ့ထၪ့ဝ့ၫ ဘဲၫၥိၭ ဆၧမိဖျီၪထၪ့ လၧၦကိၭဂၩဒ့ၭ ဘၪဆဲၫ့ လၧပၧၩအ့ၬ. 20 အ့ၪမွဲ နၥံၪဝ့ၫဒၪယီၩ, နၥံၪ ဒိၭဂုၪနၥံၪအၥၭ လၧၦဆံၫ့ဎံၪ လဂၩနီၪ, နၥံၪ ၥ့ၪယၫ ဆၧထီးအလူၬ လီၫ. 21 နၥံၪ လၥ့ၪယၫဘၪ ဆၧမွဲဆၧတီၩ အကၠီၩ့နီၪ, ယကွ့ၭန့ယူၭ နၥံၪ လမွဲဘၪ, အ့ၪမွဲ နၥံၪ ၥ့ၪယၫဝ့ၫ, ဒဲနၥံၪ ၥ့ၪယၫ လၧဆၧချဲၩ့ဘျံၭချဲၩ့ဘျၪ ဘၪဆဲၫ့ လၧဆၧမွဲဆၧတီၩ နးထံၪအ့ၬ. 22 အ့ၪလမွဲဘၪ ၦလၧအမီၪ့ဘံၭဝ့ၫ လၧယ့ၫၡူၬ မွဲဎရံၬနီၪ, ၦလၧအချဲၩ့ဘျံၭချဲၩ့ဘျၪ မွဲပလၫလဂၩလဲၪ. ၦလၧအမီၪ့ဘံၭ ဖါ ဒဲဖိၪခွၫနီၪ, မွဲၦလၧအထၫ့ဒုၪဒၩ ဎရံၬလီၫ. 23 ၦလဂၩလါလါ လၧအမီၪ့ဘံၭ ဖိၪခွၫနီၪ, အီၪလၧဖါအ့ၬ. အ့ၪမွဲ ၦလၧအအုၩ့လၩ့ ဖိၪခွၫနီၪ, မွဲအအီၪဝ့ၫ လၧဖါဆ့လီၫ. 24 မၩအၥၭဘဲၫနီၪတၭ, ဆၧလၧနၥံၪ နါဂၧၫ့ လၧအၥၫ့နီၪ, မွဲအအီၪဂုးခၧၫ့ လၧနၥံၪ အဖၧၩ့ ဆံၭ. ဆၧလၧနၥံၪ နါဂၧၫ့ လၧအၥၫ့နီၪ, အ့ၪအီၪဂုးခၧၫ့ လၧနၥံၪ အဖၧၩ့ တၭ, နၥံၪ မိအီၪဂုးခၧၫ့ လၧဖိၪခွၫ ဒဲလၧဖါ အဖၧၩ့ဆ့ လီၫ. 25 တၭ ဆၧယီၩ မွဲအစံၭဝဲၩ လၧအနၫ့ဆါဒၪဝ့ၫ လီၩဘၪဝဲၩပၧၩနီၪ, မွဲဆၧမၧၫ့ အဆိၩအကၠၪ လီၫ. 26 ဆၧယီၩလဖၪ ယကွ့ၭန့ နၥံၪ လၧၦအၪ့လီၫန့ နၥံၪ အဂဲးအကၠီၪ့လဖၪလီၫ. 27 မွဲလါနၫ့ဘိၩ ဆၧဂုၪ လၧနၥံၪဒိၭန့ဘၪဝ့ၫနီၪ အီၪလၧနၥံၪအဖၧၩ့တၭ, ၦလဂၩဂၩ ၥီၪ့ထဲၩ့ၥၫ့ထဲၩ့ နၥံၪ အလးအီၪအ့ၬ. အ့ၪမွဲ ဘဲၫဆၧဂုၪနီၪ ၥီၪ့ထဲၩ့ၥၫ့ထဲၩ့ နၥံၪ လၧဆၧထီးအလူၬ အဂဲးအကၠီၪ့ အၥိၭတၭ, မွဲအတီၩ လမွဲဘၪ ဆၧအဘျံၭအဘျၪနီၪ, ဘဲၫအၥီၪ့ထဲၩ့ၥၫ့ထဲၩ့ နၥံၪ အၥိၭနီၪ အီၪဂုးခၧၫ့ နၥံၪဝ့ၫ လၧအဖၧၩ့ဆံၭ. 28 တၭ ဘိၩ့နဲၪ့ယီၩ, ဖိၪဒံၩဖိၪၥၪၥံၪဧ့, ထီးအဝ့ၫဒၪ အ့ၪဖျီၪထၪ့တၭ, ဘဲၫၥိၭ ပမိအီၪက့ၪ ပၥၭဒူၩ, ထီးအဂဲၫဝ့ၫတၭ ပမ့ၬထီးမဲဘၪ လၧအမ့ၬယၫ လဂ့ၩတၭ, အီၪဂုးခၧၫ့ လၧအဖၧၩ့ဆံၭ. 29 နၥံၪ အ့ၪၥ့ၪယၫ လၧအဝ့ၫဒၪ မွဲဆၧတီၩဆၧလီၩ့တၭ, နၥံၪ ၥ့ၪယၫ လၧကယဲ ၦလၧအမၩ ဆၧတီၩဆၧလီၩ့ လဂၩလါလါနီၪ, မွဲ အဘၪ ဆၧထၪ့ဖိၪဝ့ၫ လၧအဝ့ၫနီၪလီၫ.

ၥ ယီဟၫ့ 1 John 3

1 ဘဲၫၥိၭ ဆၧမိကိၭပၧၩ လၧယွၩအဖိၪနီၪ, ဖါ ဖ့ၪလၫ့ယူၭပၧၩ လၧဆၧအဲၪဆၧကွံၩ ဆံၭအၪလဲၪ နီၪ, ယိဆီၫ့မီၪ့ခွါဆံၭ. မၩအၥၭဘဲၫနီၪတၭ; ဂၪ့ခိၪဖိၪ လၥ့ၪယၫဘၪပၧၩတၭ, အဂဲးဘဲၫယီၩ မွဲအၥ့ၪယၫ အဝ့ၫနီၪ ဆ့ အ့ၬ. 2 ၦၥၭဘီၩ့ၥံၪဧ့, ဘိၩ့နဲၪ့ယီၩ ပမွဲ ယွၩအဖိၪ တၭ, ပမိကဲၪထၪ့ ၦဘဲၫၥ့ၪလဲၪ ဘဲၫၥ့ၪလဲၪနီၪ. ဖျီၪထၪ့ဒံၭအ့ၬ. မွဲလါနၫ့ဘိၩ, ထီးအဝ့ၫလဂၩနီၪ အ့ၪဖျီၪထၪ့ခိၬတၭ, ပမိလၩ့ဂၬ အဝ့ၫဒၪ, ပၥ့ၪယၫ လီၫ. အဂဲးဘဲၫယီၩ ဘဲၫအဝ့ၫဒၪ အီၪဝ့ၫ အၥိၭနီၪ, ပမိဒၪဘၪ ပဝ့ၫလီၫ. 3 တၭ ကယဲ ၦလၧအအီၪ လၧဆၧယိလါယီၩ အဖၧၩ့ လဂၩလါလါနီၪ, မွဲအမၩဆံၫ့ဎံၪ အနၫ့ဆါ ဘဲၫအဝ့ၫဒၪနီၪ ဆံၫ့ဎံၪဝ့ၫ အၥိၭနီၪလီၫ. 4 ကယဲ ၦလၧအမၩ ဆၧဒဲၩဘၭ လဂၩလါလါနီၪ, မွဲအလၨၪခၫ့ဖၬ ဆၧမၪလူၬတၭ, ဆၧဒဲၩဘၭနီၪမွဲ ဆၧလၨၪခၫ့ဖၬ ဆၧမၪလူၬလီၫ. 5 တၭ နၥံၪ ၥ့ၪယၫ လၧအဝ့ၫဒၪလဂၩ အီၪဖျီၪဝ့ၫ, ဘဲၫၥိၭ အမိမၩဖီၩ့မၩဖျ့ၭ ပဆၧဒဲၩဘၭတၭ, ဆၧဒဲၩဘၭ အီၪလၧအဝ့ၫဒၪ အဖၧၩ့ အ့ၬ. 6 ကယဲ ၦအီၪဂုးခၧၫ့ဝ့ၫ လၧအဖၧၩ့ လဂၩလါလါ နီၪ, မၩ ဆၧဒဲၩဘၭ အ့ၬ. ကယဲ ၦလၧအမၩ ဆၧဒဲၩဘၭ လဂၩလါလါနီၪ, ဒၪဘၪ အဝ့ၫနီၪအ့ၬ. ၥ့ၪယၫဘၪဝ့ၫ အ့ၬ. 7 ဖိၪဒံၩဖိၪၥၪၥံၪဧ့, ထီးဒုၭအၪ့လီၫ နၥံၪအၥၭ လၧၦနးဂၩ လဂ့ၩ, ၦလၧအမၩ ဆၧတီၩဆၧလီၩ့နီၪ, မွဲအတီၩအလီၩ့, ဘဲၫအဝ့ၫဒၪလဂၩ တီၩဝ့ၫလီၩ့ဝ့ၫ အၥိၭနီၪလီၫ. 8 ၦလၧအမၩ ဆၧဒဲၩဘၭနီၪ ဘၪဆဲၫ့ လၧမုၪခီၩလဲးလီၫ. အဂဲးဘဲၫယီၩ လၧဖျိၩ့ လၧအၥၫ့လံၩလံၩနီၪ မုၪခီၩလဲး မၩ ဆၧဒဲၩဘၭလီၫ. တၭ ယွၩ အဖိၪခွၫ ဆၧအီၪဖျီၪဝ့ၫ လၧဆၧယီၩ အဂး, ဘဲၫၥိၭ အမိမၩဂၭဂီၩ့ခွံၬ မုၪခီၩလဲး အဆၧမၩ လီၫ. 9 ကယဲ ၦဘၪ ဆၧထၪ့ဖိၪဝ့ၫ လၧယွၩ လဂၩလါလါနီၪ, မၩ ဆၧဒဲၩဘၭအ့ၬ. အဂဲးဘဲၫယီၩ ယွၩအချံၫအၥၪ အီၪလၧအဖၧၩ့ တၭ, မွဲအဘၪ ဆၧထၪ့ဖိၪဝ့ၫ လၧယွၩ အကၠီၩ့တၭ, မၩ ဆၧဒဲၩဘၭ ၥ့ၪအ့ၬ. 10 လၧဆၧယီၩ အကၠီၩ့တၭ, ယွၩအဖိၪၥံၪ, ဒဲမုၪခီၩလဲး အဖိၪၥံၪ အီၪဖျီၪဝ့ၫလီၫ. ကယဲ ၦလၧအလမၩဘၪ ဆၧတီၩဆၧလီၩ့တၭ, ဒဲၦလၧအလအဲၪဘၪ အထၧၫ့ဖုဝဲ လဂၩလါလါနီၪ ဘၪဆဲၫ့ လၧယွၩအ့ၬ. 11 အဂဲးဘဲၫယီၩ ဆၧလီၩလၩ့လၬလၩ့ လၧပနါဂၧၫ့ လၧဖျိၩ့ လၧအၥၫ့လံၩလံၩနီၪ မွဲ အယီၩ, ဘဲၫၥိၭ ပမိအဲၪလိၬပၥၭ ဆုၬဆုၬနီၪလီၫ. 12 မွဲဘဲၫ စကံၫ့ လၧအဘၪဆဲၫ့ လၧၦအၧၩ့ လဂၩတၭ, မၩၥံၫ အဖု အၥိၭနီၪ, မွဲအ့ၬ. တၭ မၩၥံၫ အဝ့ၫနီၪ, မွဲအဂဲး ဘဲၫၥ့ၪလဲၪ. အဂဲးဘဲၫယီၩ အဆၧမၩဒၪဝ့ၫ မွဲအအၧၩ့တၭ, အဖုဝ့ၫဒၪနီၪ မွဲအတီၩ လီၫ. 13 ဖုၥံၪဝဲၥံၪဧ့, ဂၪ့ခိၪဖိၪ အ့ၪမ့ၬလဲၩ နၥံၪတၭ, ထီး ထီၫမံၫထီၫမၪ လဂ့ၩ. 14 ပၥ့ၪယၫ လၧပခၫ့ဂၬယူၭ ဆၧၥံၫထီၩ့ယူၭ လၧဆၧမၧၫ့ အဖၧၩ့ယူၭ; အဂဲးဘဲၫယီၩ ပအဲၪပကွံၩ ထၧၫ့ဖုဝဲ နီၪလီၫ. ၦလၧအလအဲၪဘၪ အထၧၫ့ဖုဝဲနီၪ အီၪဂုးခၧၫ့ လၧဆၧၥံၫ အဖၧၩ့လီၫ. 15 ကယဲ ၦလၧအၥၭဂဲၫ့ အထၧၫ့ဖုဝဲ လဂၩလါလါနီၪ, မွဲၦမၩၥံၫၦၡၩ လီၫ. တၭ နၥံၪ ၥ့ၪယၫ လၧၦလၧအမၩၥံၫ ၦၡၩနီၪ, ၥၭမၧၫ့ အဆိၩအကၠၪ အီၪလၧအဖၧၩ့ နးဂၩအ့ၬ. 16 အဝ့ၫဒၪ အီၪက့ၪလၩ့အၥၭ လၧပဂးတၭ, လၧဆၧနီၪလမံၩ့ အကၠီၩ့ ပၥ့ၪယၫ အဆၧအဲၪဆၧကွံၩ လီၫ. တၭ ပဝ့ၫဒၪယီၩ ဂ့ၩ ပအီၪက့ၪလၩ့ပၥၭ လၧထၧၫ့ဖုဝဲလဖၪ အဂးနီၪဆ့လီၫ. 17 ၦလၧအအၪ့ကုၭအီၩဎွ့ၩတၭ, ဒၪဘၪ အထၧၫ့ဖုဝဲ န့ ဆၧအလးအီၪ, လယၫ့ၥၭဘၪဝ့ၫ လဂၩဂၩ နီၪ, မွဲယွၩအဆၧအဲၪဆၧကွံၩ အီၪဝ့ၫ လၧအဖၧၩ့ ဘဲၫၥ့ၪလဲၪ. 18 ဖိၪဒံၩဖိၪၥၪၥံၪဧ့, လၧဆၧချဲၩ့ မွဲဂ့ၩ, လၧဖျ့ၩအဖၧၩ့ မွဲဂ့ၩ, ထီးအဲၪဆၧ လဂ့ၩ, အ့ၪမွဲ လၧဆၧမၩ, ဒဲဆၧမွဲဆၧတီၩ အဖၧၩ့နီၪဆံၭ. 19 ဆၧၥုၪ့ဒူၩၥၭဒူၩ လၧယွၩ အမ့ၬယၫ. ပၥ့ၪယၫ လၧပဘၪဆဲၫ့ လၧဆၧမွဲဆၧတီၩ လၧဆၧနီၪ အကၠီၩ့တၭ, ပၥုၪ့မိဂုး ပၥၭမိခၧၫ့ လၧအမ့ၬယၫလီၫ. 20 အဂဲးဘဲၫယီၩ ပၥၭ အ့ၪအီၪက့ၪ ဆၧမၪ လၧပလီၩ့တၭ, ယွၩ ဒိၪနဲၪ့ပၥၭတၭ, ၥ့ၪယၫ ဆၧထီးအလူၬလီၫ. 21 ၦၥၭဘီၩ့ၥံၪဧ့, ပၥၭ အ့ၪလအီၪက့ၪဘၪ ဆၧမၪ လၧပလီၩ့ တၭ, ပမိအီၪလၧပၥၭဒူၩ လၧယွၩ အမ့ၬယၫလီၫ. 22 ပ အ့ၪအၪ့ကံၩ့ ဆၧလမံၩ့မံၩ့ တၭ, ပန့ ဆၧနီၪလီၫ. အဂဲးဘဲၫယီၩ ပထီးန့ ဖံၬထၬ အဆၧမၪလူၬတၭ, ပမၩ ထီးဒၪဘၪအၥၭလီၫ. 23 တၭ အဆၧမၪလူၬ မွဲ အယီၩ ဘဲၫၥိၭ အမိနဲၩထဲၩ့ အဖိၪခွၫ ယ့ၫၡူၬဎရံၬ အမံၩ့, ဒဲအဲၪလိၬကွံၩလိၬပၥၭ; ဘဲၫ အမၪလူၬပၧၩ အၥိၭနီၪလီၫ. 24 တၭ ၦလၧအထီးန့ဖံၬထၬ အဆၧမၪလူၬလဖၪမွဲ အအီၪဂုးခၧၫ့ လၧအဖၧၩ့ တၭ, အဝ့ၫဒၪ အီၪဂုးခၧၫ့ဝ့ၫ လၧအဖၧၩ့ဆ့လီၫ. မွဲလၧၥၭမု လၧအဖ့ၪလၫ့ပၧၩ အကၠီၩ့ နီၪ, ပၥ့ၪယၫ လၧအအီၪဂုးခၧၫ့ဝ့ၫ လၧပဖၧၩ့လီၫ.

ၥ ယီဟၫ့ 1 John 4

1 ၦၥၭဘီၩ့ၥံၪဧ့, ကယဲ ၥၭ လမံၩ့လါလါနီၪ ထီးနဲၩ လဂ့ၩ, မွဲအဘၪဆဲၫ့ လၧယွၩ လဘၪဆဲၫ့ဘၪလဲၪနီၪ, မၩယိခွါ ၥၭလဖၪနီၪ ဆံၭ. အဂဲးဘဲၫယီၩ မီၪအဘျၪ လ့ၩထၪ့ယူၭ လၧဂၪ့ခိၪချိၫ့ အၪဂၩယူၭ. 2 တၭ နၥံၪ မိၥ့ၪယၫ ယွၩအၥၭ လၧဆၧလမံၩ့ယီၩ အကၠီၩ့, ကယဲ ၥၭ လၧအအုၩ့လၩ့ ယ့ၫၡူၬဎရံၬ ဂဲၫလၩ့ လၧဆၧဖံၭဆၧယၪ အဖၧၩ့ နီၪ, မွဲအဘၪဆဲၫ့ လၧယွၩလီၫ. 3 ကယဲ ၥၭ လၧအလအုၩ့လၩ့ဘၪ ယ့ၫၡူၬနီၪ, မွဲအလဘၪဆဲၫ့ဘၪ လၧယွၩတၭ, အဝ့ၫနီၪ မွဲၦလၧအထၫ့ဒုၪဒၩ ဎရံၬ, လၧပနါဂၧၫ့ လၧအမိဂဲၫဝ့ၫတၭ, ဘိၩ့နဲၪ့ယီၩ ဒၪလ့ၬ, အီၪယူၭ လၧဂၪ့ခိၪချိၫ့ယူၭ. 4 ဖိၪဒံၩဖိၪၥၪၥံၪဧ့, နၥံၪဝ့ၫဒၪယီၩ နၥံၪ ဘၪဆဲၫ့ လၧယွၩတၭ, နၥံၪ မၩနၧၩ့မၩစၪယူၭ အဝ့ၫၥံၪယူၭ. အဂဲးဘဲၫယီၩ ဆၧအီၪ လၧနၥံၪအဖၧၩ့နီၪ ဒိၪနဲၪ့ ဆၧအီၪ လၧဂၪ့ခိၪချိၫ့ဒံၭလီၫ. 5 အဝ့ၫၥံၪ ဘၪဆဲၫ့ လၧဂၪ့ခိၪလီၫ. မၩအၥၭဘဲၫနီၪတၭ, မွဲအလီၩဘၪဝ့ၫ လၧဆၧဘၪဆဲၫ့ လၧဂၪ့ခိၪ တၭ, ဂၪ့ခိၪဖိၪၥံၪ ခိၭနၪ အလူလီၫ. 6 ပဝ့ၫဒၪယီၩ ပဘၪဆဲၫ့ လၧယွၩလီၫ. ၦလၧအၥ့ၪယၫယွၩနီၪ, ခိၭနၪ ပလူတၭ, ၦလၧအလအီၪဘၪ လၧယွၩ အဖၧၩ့နီၪ, ခိၭနၪ ပလူအ့ၬ. ပၥ့ၪယၫ ၥၭ လၧအဘၪဆဲၫ့ လၧဆၧမွဲဆၧတီၩ, ဒဲၥၭ လၧအဘၪဆဲၫ့ လၧဆၧအၪ့လံၬအၪ့လီၫ လၧဆၧနီၪ အကၠီၩ့လီၫ. 7 ၦၥၭဘီၩ့ၥံၪဧ့, မွဲပအဲၪလိၬပၥၭ ဆုၬဆုၬ ဘီၪ. အဂဲးဘဲၫယီၩ ဆၧအဲၪဆၧကွံၩ ဂဲၫ လၧယွၩ အအီၪတၭ, ကယဲ ၦလၧအအဲၪဆၧ လဂၩလါလါနီၪ, ဘၪ ဆၧထၪ့ဖိၪဝ့ၫ လၧယွၩတၭ ၥ့ၪယၫ ယွၩလီၫ. 8 ၦလၧအလအဲၪဘၪဆၧနီၪ, ၥ့ၪယၫ ယွၩအ့ၬ. အဂဲးဘဲၫယီၩ ယွၩမွဲ ဆၧအဲၪဆၧကွံၩလီၫ. 9 ယွၩအဆၧအဲၪဆၧကွံၩ အီၪဖျီၪထၪ့ဝ့ၫ လၧပဂး ဘဲၫယီၩ, အဖိၪခွၫ လၧအထၪ့ဖိၪဝ့ၫ လဂၩဎး ယွၩ အၪ့မၧၫ့လၩ့ဝ့ၫ လၧဂၪ့ခိၪချိၫ့, ဘဲၫၥိၭ ပမိမၧၫ့ လၧအကၠီၩ့ လီၫ. 10 ဆၧအဲၪ အီၪဝ့ၫ လၧဆၧယီၩ အဖၧၩ့, လမွဲဘၪ လၧပအဲၪယွၩ အကၠီၩ့, မွဲလၧအဝ့ၫဒၪ အဲၪပၧၩတၭ, အၪ့မၧၫ့လၩ့ အဖိၪခွၫ ဘဲၫၥိၭ အမိကဲၪ ပဆၧဒဲၩဘၭဖီၩ့ဖျ့ၭအလး လီၫ. 11 ၦၥၭဘီၩ့ၥံၪဧ့, ယွၩ အ့ၪအဲၪပၧၩ ဎွ့ၩနီၪတၭ, ကြၨၭ လၧပအဲၪလိၬကွံၩလိၬပၥၭ ဆုၬဆုၬ ဆ့လီၫ. 12 ၦလၧအဒၪဘၪ ယွၩနီၪ အီၪနးဆိၭ နးဂၩအ့ၬ. ပအ့ၪအဲၪလိၬပၥၭ ဆုၬဆုၬတၭ, ယွၩ အီၪဂုးခၧၫ့ဝ့ၫ လၧပဖၧၩ့ တၭ, အဆၧအဲၪဆၧကွံၩ လၧၫ့ထၪ့ဎွ့ၩထၪ့ဝ့ၫ လၧပဖၧၩ့လီၫ. 13 ပၥ့ၪယၫ လၧပအီၪဂုးခၧၫ့ လၧအဖၧၩ့, ဒဲအဝ့ၫဒၪနီၪ အီၪလၧပဖၧၩ့ဆ့ လၧဆၧလမံၩ့ယီၩ အကၠီၩ့, အဂဲးဘဲၫယီၩ ယွၩ ဖ့ၪလၫ့ပၧၩ လၧအၥၭမုလီၫ. 14 တၭ ပဒၪဘၪယူၭ, ဒဲပထိးပၥၭ လၧဖါ အၪ့မၧၫ့လၩ့ အဖိၪခွၫ, ဘဲၫၥိၭ အမိထိးထဲၩ့တၩ့ထဲၩ့ ၦဂၪ့ခိၪဖိၪၥံၪ လီၫ. 15 ထီးဒၪ ၦလၧအအုၩ့လၩ့ လၧယ့ၫၡူၬမွဲ ယွၩအဖိၪခွၫ နီၪ, ယွၩ အီၪဂုးခၧၫ့ဝ့ၫ လၧအဖၧၩ့တၭ, အဝ့ၫဒၪနီၪ အီၪဂုးခၧၫ့ လၧယွၩ အဖၧၩ့ဆ့လီၫ. 16 ပၥ့ၪယၫယူၭ ဒဲပနဲၩယူၭ ယွၩအဆၧအဲၪ လၧပဂး အဂဲးအကၠီၪ့နီၪလီၫ. ယွၩမွဲ ဆၧအဲၪဆၧကွံၩတၭ, ၦလၧအအီၪဂုးခၧၫ့ဝ့ၫ လၧဆၧအဲၪဆၧကွံၩ အဖၧၩ့နီၪ မွဲအအီၪဂုးခၧၫ့ဝ့ၫ လၧယွၩအဖၧၩ့, ဒဲယွၩ အီၪလၧအဖၧၩ့ဆ့လီၫ. 17 ဆၧအဲၪဆၧကွံၩ လၧၫ့ထၪ့ဎွ့ၩထၪ့ လၧပဖၧၩ့ လၧဆၧလမံၩ့ယီၩ အကၠီၩ့ ဘဲၫၥိၭ ပမိအီၪ လၧပၥၭဒူၩ လၧဆၧစ့ၩရၫ့ခွး အမုနံၩလီၫ. အဂဲးဘဲၫယီၩ ဘဲၫအဝ့ၫနီၪ အီၪဝ့ၫအၥိၭ, ပအီၪပဝ့ၫ လၧဂၪ့ခိၪချိၫ့ယီၩ ဘဲၫနီၪအၥိၭ လီၫ. 18 ဆၧၥၭမဲၪၥၭဖျဲၩ့ အီၪဝ့ၫ လၧဆၧအဲၪဆၧကွံၩ အဖၧၩ့အ့ၬ. ဆၧအဲၪဆၧကွံၩ လၧအလၧၫ့အဎွ့ၩနီၪ နၫ့ထၪ့ခွံၬ ဆၧၥၭမဲၪၥၭဖျဲၩ့လီၫ. အဂဲးဘဲၫယီၩ ဆၧၥၭမဲၪၥၭဖျဲၩ့နီၪ အီၪလၧဆၧခိဆၧဝီၩ, ဒဲၦလၧအၥၭမဲၪဆၧနီၪ အဆၧအဲၪ လၧၫ့ထၪ့ဎွ့ၩထၪ့ဒံၭအ့ၬ. 19 ပဝ့ၫဒၪယီၩ ပအဲၪဆၧမွဲ လၧအဝ့ၫဒၪနီၪ အဲၪဆိၫပၧၩ အကၠီၩ့လီၫ. 20 ၦလဂၩ အ့ၪစံၭဝ့ၫ, ယအဲၪ ယွၩနီၪတၭ, အ့ၪမ့ၬလဲၩ အထၧၫ့ဖုဝဲလဂၩနီၪ မွဲအချဲၩ့ဘျံၭချဲၩ့ဘျၪဆၧလီၫ. အဂဲးဘဲၫယီၩ ၦလၧအလအဲၪဘၪ အထၧၫ့ဖုဝဲ လၧအဒၪဘၪဝ့ၫနီၪ, မွဲအမိအဲၪ ယွၩ လၧအလဒၪဘၪဝ့ၫနီၪ မိၥ့ၪ ဘဲၫၥ့ၪလဲၪ. 21 တၭ ဆၧမၪလူၬ လၧပန့ဘၪ လၧအဝ့ၫနီၪ မွဲ အယီၩ, ၦလၧအအဲၪယွၩနီၪ, မွဲအအဲၪ ထၧၫ့ဖုဝဲ ဆ့ ဆံၭ.

ၥ ယီဟၫ့ 1 John 5

1 ကယဲ ၦလၧအနဲၩ လၧယ့ၫၡူၬမွဲ ဎရံၬ လဂၩလါလါနီၪ ယွၩ ထၪ့ဖိၪ အဝ့ၫဒၪ တၭ, ကယဲ ၦလၧအအဲၪ ၦထၪ့ဖိၪဆၧ လဂၩနီၪ, မွဲအမိအဲၪ ၦလၧအဘၪ ဆၧထၪ့ဖိၪဝ့ၫဒၪဆ့လီၫ. 2 လၧဆၧနီၪအကၠီၩ့ ထီးပအဲၪယွၩ, ဒဲထီးန့ ဖံၭထၬ အဆၧမၪလူၬလဖၪနီၪ, ပၥ့ၪယၫ လၧပအဲၪ ယွၩအဖိၪအလံၩလီၫ. 3 အဂဲးဘဲၫယီၩ ဆၧအဲၪယွၩ မွဲ အယီၩ, ပထီးန့ဖံၭထၬ ဆၧမၪလူၬလဖၪလီၫ. တၭ အဆၧမၪလူၬလဖၪနီၪ မွဲလကၪ လဂဲၩဘၪလီၫ. 4 အဂဲးဘဲၫယီၩ ကယဲ ၦလၧယွၩ ထၪ့ဖိၪဝ့ၫ လဂၩဂၩနီၪ မၩနၧၩ့မၩစၪ ဂၪ့ခိၪ လီၫ. တၭ ဆၧမၩနၧၩ့မၩစၪ ဂၪ့ခိၪမွဲ အယီၩ ပဆၧနဲၩလီၫ. 5 အ့ၪလမွဲဘၪ ၦလၧအနဲၩ လၧယ့ၫၡူၬမွဲ ယွၩအဖိၪခွၫတၭ, မွဲပလၫ မၩနၧၩ့မၩစၪ ဂၪ့ခိၪ နီၪ လဂၩလဲၪ. 6 ၦလၧအဂဲၫဝ့ၫ လၧထံၫ ဒဲဆၧၥွံၪနီၪ, မွဲယ့ၫၡူၬ ဎရံၬ လီၫ. လမွဲဘၪန့ၫ လၧထံၫအဖၧၩ့, အ့ၪမွဲ လၧထံၫ ဒဲဆၧၥွံၪ အဖၧၩ့လီၫ. ၥၭမုနီၪမွဲ ဆၧလၧအထိးအၥၭလီၫ. အဂဲးဘဲၫယီၩ ၥၭမုနီၪမွဲ ဆၧမွဲဆၧတီၩလီၫ. 7 အဂဲးဘဲၫယီၩ ဆၧၥၧၫ့မံၩ့ အီၪဝ့ၫ လၧအထိးအၥၭ, ၥၭမု, ဒဲထံၫ, ဒဲဆၧၥွံၪလီၫ. 8 ဆၧၥၧၫ့မံၩ့နီၪ ထိးအၥၭ လမံၩ့ဎး လီၫ. 9 ၦၡၩ အဆၧထိးအၥၭနီၪ, ပ အ့ၪဒိၭန့တၭ, ယွၩ အဆၧထိးအၥၭနီၪ မွဲအဒိၪနဲၪ့ အနီၪဒံၭလီၫ. အဂဲးဘဲၫယီၩ ဆၧနီၪမွဲ ယွၩအဆၧထိးအၥၭ လၧအဖိၪခွၫ အဂဲးအကၠီၪ့လီၫ. 10 ၦလၧအနဲၩထဲၩ့ ယွၩအဖိၪခွၫနီၪ, အီၪလၧဆၧထိးအၥၭ လၧအနၫ့ဆါဒၪဝ့ၫ အဖၧၩ့ လီၫ. ၦလၧအလနဲၩဘၪ ယွၩနီၪ, မွဲအအီၪက့ၪဝ့ၫ လၧၦချဲၩ့ဘျံၭချဲၩ့ဘျၪဆၧလီၫ. အဂဲးဘဲၫယီၩ လနဲၩဘၪ ဆၧထိးအၥၭ လၧယွၩထိးအၥၭ လၧအဖိၪခွၫ အဂဲးအကၠီၪ့ လီၫ. 11 တၭ ဆၧထိးအၥၭယီၩ, ယွၩ ဖ့ၪလၫ့ပၧၩ လၧဆၧမၧၫ့ အဆိၩအကၠၪတၭ, ဆၧမၧၫ့နီၪ, အီၪဝ့ၫ လၧအဖိၪခွၫ အဖၧၩ့လီၫ. 12 ၦအီၪလၧအဖိၪခွၫနီၪ, အီၪဝ့ၫ လၧဆၧမၧၫ့တၭ, ၦလၧအလအီၪဘၪ လၧယွၩ အဖိၪခွၫနီၪ, မွဲ လအီၪဘၪ လၧဆၧမၧၫ့လီၫ. 13 ဆၧယီၩလဖၪ ယကွ့ၭန့ယူၭ နၥံၪယူၭ, ဘဲၫၥိၭ နၥံၪ မိၥ့ၪယၫ လၧၦလၧအနဲၩယွၩ အဖိၪခွၫအမံၩ့ နၥံၪဝ့ၫယီၩ, နၥံၪ အီၪလၧဆၧမၧၫ့ အဆိၩအကၠၪ လီၫ. 14 တၭ ပအီၪလၧပၥၭဒူၩ လၧအမ့ၬယၫမွဲ ဆၧယီၩ, ပ အ့ၪအၪ့ကံၩ့ဆၧ လမံၩ့ ထီးဒၪအၥၭတၭ, မွဲအခိၭနၪ ပလူလီၫ. 15 ထီးဒၪ ပအၪ့ကံၩ့ဆၧ လမံၩ့မံၩ့နီၪ, ပ အ့ၪၥ့ၪယၫ လၧအခိၭနၪ ပလူ တၭ, ဆၧအၪ့ကံၩ့ လၧပအၪ့ကံၩ့နီၪ ပၥ့ၪယၫ လၧပန့ဘၪလီၫ. 16 ၦလဂၩဂၩ အ့ၪဒၪဘၪ အထၧၫ့ဖုဝဲ မၩ ဆၧဒဲၩဘၭ လၧအလဘၪဆဲၫ့ဘၪ လၧဆၧၥံၫ လမံၩ့မံၩ့တၭ, မွဲအမိဘၩဆိၪဖၪန့ အဂးတၭ, ၦလၧအမၩ ဆၧဒဲၩဘၭ လၧအလဘၪဆဲၫ့ဘၪ လၧဆၧၥံၫလဖၪနီၪ ဆၧမိဖ့ၪလၫ့ဝ့ၫ လၧဆၧမၧၫ့လီၫ. ဆၧဒဲၩဘၭ လၧအဘၪဆဲၫ့ လၧဆၧၥံၫနီၪ အီၪဝ့ၫလီၫ. ဘဲၫၥိၭ အမိအၪ့ကံၩ့ဆၧ လၧဆၧနီၪလမံၩ့ အဂး ယစံၭအ့ၬ. 17 ကယဲ ဆၧလတီၩလလီၩ့ဘၪ မွဲဆၧဒဲၩဘၭ လီၫ. တၭ ဆၧဒဲၩဘၭ လၧအလဘၪဆဲၫ့ဘၪ လၧဆၧၥံၫ အီၪဝ့ၫလီၫ. 18 ပၥ့ၪယၫ လၧကယဲ ၦလၧယွၩ ထၪ့ဖိၪဝ့ၫ လဂၩလါလါနီၪ, မွဲအလမၩဘၪ ဆၧဒဲၩဘၭ; အ့ၪမွဲ ၦလၧယွၩ ထၪ့ဖိၪဝ့ၫနီၪ, ခိၭ အၥၭဒၪဝ့ၫ တၭ, ၦအၧၩ့လဂၩနီၪ ထိၭဘၪဝ့ၫအ့ၬ. 19 ပၥ့ၪယၫ လၧပဘၪဆဲၫ့ လၧယွၩနီၪ, ဒဲလၧဂၪ့ခိၪ ထီးအလူၬ အီၪလၧၦအၧၩ့ လဂၩဂၩ အဖၧၩ့ လီၫ. 20 ပၥ့ၪယၫ လၧယွၩအဖိၪခွၫ ဂဲၫဝ့ၫနီၪ, ဖ့ၪလၫ့ ပၥၭကိၪ့ၥ့ၪ ဘဲၫၥိၭ ပမိၥ့ၪယၫ ၦအတီၩ လဂၩ, တၭ ပ အီၪလၧၦတီၩလဂၩနီၪ အဖၧၩ့ ဒဲလၧအဖိၪခွၫ ယ့ၫၡူၬဎရံၬ အဖၧၩ့နီၪလီၫ. အဝ့ၫဒၪနီၪ မွဲယွၩ လၩ့ထံးလၩ့ဆ့ၭ ဒဲဆၧမၧၫ့ အဆိၩအကၠၪ လီၫ. 21 ဖိၪဒံၩဖိၪၥၪၥံၪဧ့, ထီးလၩ့နၥံၪအၥၭ, ဂၭဎ့ၭခွံၬ ဆၧဂၩ့ဆၧဖၪ့နီၪ ဆံၭ. [အၩမံၩ့.]